b'\n_START_ARTICLE_\nAbu Dhabi\n_START_SECTION_\nEtimologija imena\n_START_PARAGRAPH_\nPorijeklo imena Abu Dhabija nije posve jasna i postoje vi\xc5\xa1e teorija. Jedna od teorija je ta da su na tom podru\xc4\x8dju obitavale \xe1\xba\x93aby (arapski rije\xc4\x8d za divlja\xc4\x8d, antilope, odnosno gazele). Druga pri\xc4\x8da govori da je naselje dobilo ime po \xc4\x8dovjeku koji je lovio antilope, "ocu gazela" (abu je arapska rije\xc4\x8d za otac). Neki su Beduini naselje zvali i Umm \xe1\xba\x92aby ("majka antilopa"). U britanskim arhivima navodi se naziv grada Abu Dhabi. Iako nije poznato kada se prvi put javlja to ime, prema knjigama arapskih povjesni\xc4\x8dari i pjesnika, ime se prvi put javlja prije vi\xc5\xa1e od 300 godina. U starije vrijeme, za Abu Dhabi se rabio naziv milh (arapski za "sol"), vjerojatno zbog slane vode. Danas je to naziv jednog od otoka na obali Abu Dhabija.\n_START_SECTION_\nZemljopis\n_START_PARAGRAPH_\nAbu Dhabi zemljopisno je smje\xc5\xa1ten u sjeveroisto\xc4\x8dnom dijelu Perzijskog zaljeva, na Arapskom poluotoku. Nalazi se na otoku koji je od kopna udaljen svega 250 metara i s kojim je spojen mostovima Maqta i Mussafah. Trenuta\xc4\x8dno se gradi i tre\xc4\x87i most. Otok Abu Dhabi tako\xc4\x91er je mostom povezan s otokom Saadiyatom, dok se most koji \xc4\x87e povezati otok Al Reem trenuta\xc4\x8dno gradi, a njegovo se dovr\xc5\xa1enje o\xc4\x8dekuje 2011. godine._NEWLINE_Prete\xc5\xbeni dio Abu Dhabija nalazi se na otoku, me\xc4\x91utim mnoga predgra\xc4\x91a nalaze se na kopnu, primjerice: Khalifa A, Khalifa B, pla\xc5\xbea Raha, naselje Izme\xc4\x91u Dva Mosta, Baniyas i Mussafah.\n_START_SECTION_\nKlima\n_START_PARAGRAPH_\nKlima u Abu Dhabiju je pustinjska, suha. Sun\xc4\x8dano plavo nebo mo\xc5\xbee se o\xc4\x8dekivati tijekom cijele godine. U razdoblju od lipnja do rujna uglavnom je vru\xc4\x87e i vla\xc5\xbeno s prosje\xc4\x8dnim najvi\xc5\xa1im temperaturama iznad 35\xc2\xb0C. U tom razdoblju mogu se stvoriti pje\xc5\xa1\xc4\x8dane oluje, koje u nekim slu\xc4\x8dajevima mogu smanjiti vidljivost na svega nekoliko metara. _NEWLINE_Vrijeme je hladnije od studenog do o\xc5\xbeujka. U tom razdoblju postoji mogu\xc4\x87nost spu\xc5\xa1tanja guste magle.\n_START_SECTION_\nPromet\n_START_PARAGRAPH_\nJavni gradski promet u Abu Dhabiju uklju\xc4\x8duje gradski autobusni prijevoz, taksije, trajekte te zrakoplove. _NEWLINE_Zra\xc4\x8dna luka Abu Dhabi druga je po veli\xc4\x8dina zra\xc4\x8dna luka u UAE.'